‘ગણપતિ ઉત્સવ’ એ પુરાણો કે શાસ્ત્રો આધારિત નથી, પરંતુ સમાનતાની ભાવના અને રાષ્ટ્રનાં ઉદ્ધારનાં ઉદ્દેશ્યથી સન્ ૧૮૯૩માં લોકમાન્ય તિળકે પૂનામાં ‘ગણેશોત્સવ’નો પ્રારંભ કર્યો. આ સાથે કારણ એ હતું કે, ગણપતિ ગણોનાં પતિ છે. એટલે કે, સમાજનાં દેવતા છે. આ ઉત્સવના માધ્યમથી દેશભક્તો અને ગાયકો દ્વારા ક્રાંતિકારીઓને સમાચાર પહોંચાડવાનું અને રાષ્ટ્રભાવના પ્રબળ બનાવવાનું કાર્ય સરળ બન્યું. આ ધાર્મિક ઉત્સવ હોવાથી અંગ્રેજો પણ તેમાં હસ્તક્ષેપ કરતા નહીં. આ પ્રસંગ દરમિયાન સ્વરાજની ભાવના દ્વારા એકતા મંત્ર કામ કરવા લાગ્યા. ૧૯૫૩માં પૂનામાં ‘હીરક મહોત્સવ’ પણ ઉજવવામાં આવ્યો. આજે આ વિશ્વવ્યાપી ઉત્સવ છે. જે સમાનતા અને સ્વતંત્રતાનો પર્યાય છે.